[pic] | EUROOPAN YHTEISÖJEN KOMISSIO | Bryssel 22.10.2009 KOM(2009) 552 lopullinen KOMISSION TIEDONANTO NEUVOSTOLLE JA EUROOPAN PARLAMENTILLE EUROOPAN TUTKIMUSNEUVOSTO – TAVOITTEENA MAAILMANLUOKAN HUIPPUOSAAMINEN KOMISSION TIEDONANTO NEUVOSTOLLE JA EUROOPAN PARLAMENTILLE EUROOPAN TUTKIMUSNEUVOSTO – TAVOITTEENA MAAILMANLUOKAN HUIPPUOSAAMINEN JOHDANTO Euroopan tutkimusneuvosto (ERC) on uusi kunnianhimoinen osa EU:n tutkimuspolitiikkaa. Se perustettiin Euroopan yhteisön 7. tutkimuspuiteohjelman[1] mukaisesti huolehtimaan siihen kuuluvan ”Ideat”-erityisohjelman toteutuksesta, johon on osoitettu merkittävät määrärahat (7,51 miljardia euroa kaudeksi 2007–2013). ERC muodostuu riippumattomasta tieteellisestä neuvostosta, johon kuuluu 22 eturivin tutkijaa, sekä sitä tukevasta erityisestä täytäntöönpanorakenteesta, joka toimii komission toimeenpanoviraston muodossa[2]. ERC:n perustaminen oli uusi avaus Euroopan unionilta[3]. Se on kokonaan uudenlainen elin, joka myöntää rahoitusta tutkijalähtöiseen tieteen eturintamassa harjoitettavaan pioneeritutkimukseen Euroopan tasolla. Pyrkimyksenä on näin kehittää Euroopan tutkimusvalmiuksia kaikkein korkeimmalla tasolla. ERC asettaa uusia mittapuita tutkimustoiminnalle EU:n tasolla. Sen myötä on nyt ensimmäistä kertaa käytössä EU:n tutkimusohjelma, joka perustuu yksittäisten tutkimusryhmien väliseen Euroopan laajuiseen kilpailuun, tieteelliseen itsehallintoon ja itsenäiseen toteutukseen toimeenpanoviraston kautta. Euroopan tutkimusneuvostosta on jo tullut näkyvä ja vaikutusvaltainen toimija eurooppalaisella tutkimusalueella. Kun 7. puiteohjelman ja ”Ideat”-erityisohjelman käynnistymisestä on nyt kulunut kaksi ja puoli vuotta, on sopiva aika luoda katsaus edistymiseen: - ”Ideat”-erityisohjelmassa on hyväksytty neljä vuotuista työohjelmaa ja järjestetty neljä ehdotuspyyntöä sen jälkeen, kun sen toteutus virallisesti käynnistyi vuonna 2007. Näin on saatu runsaasti kokemusta sen toteutuksesta ja sen toimintaan liittyvistä erityispiirteistä, kuten itsenäisen tieteellisen neuvoston toiminnasta, vertaisarvioinnista ja pioneeritutkimuksen rahoitusmenettelyistä. - ERC:n erityinen täytäntöönpanorakenne eli ERC:n toimeenpanovirasto (ERCEA) erotettiin komissiosta itsehallinnolliseksi yksiköksi 15. heinäkuuta 2009. Tätä oli edeltänyt intensiivinen suunnittelu- ja kehittelyvaihe sekä komission joulukuussa 2007 tekemä päätös ERCEA:n perustamisesta[4]. - Tähän liittyen on nyt myös saatu päätökseen ERC:n rakenteita ja mekanismeja koskeva riippumaton arviointi, jota edellytettiin 7. puiteohjelmasta ja sen ”Ideat”-erityisohjelmasta tehdyissä päätöksissä. Arvioinnissa tehdään yksityiskohtaisia päätelmiä ja suosituksia siitä, miten toimintaa tulisi jatkossa kehittää. ERC tarjoaa muiden innovatiivisten rakenteiden (esim. yhteiset teknologia-aloitteet, Euroopan innovaatio- ja teknologiainstituutti (EIT) ja eurooppalaisten tutkimusinfrastruktuurien konsortiot (ERIC)) ohella uuden tavan toteuttaa EU:n tutkimus- ja teknologiapolitiikkaa. Niiden toimintaan on liittynyt eräitä alkuvaiheen hankaluuksia, mikä on luonnollinen uusien rakenteiden luomiseen liittyvät ilmiö. Jotkin esiin tulleet ongelmat on ratkaistu – tai niitä ratkaistaan parhaillaan – pragmaattisesti nykyisissä oikeudellisissa puitteissa, mutta muut saattavat kaivata perusteellisempia muutoksia. On selvää, että kysymykset ulottuvat paljon ERC:tä laajemmalle. Tämä tiedonanto, joka pohjautuu komission tähänastiseen kokemukseen ”Ideat”-erityisohjelman toteuttamisesta sekä riippumattoman arvioinnin tuloksiin, tulisi sen vuoksi nähdä laajemmassa yhteydessä pohdittaessa yleisesti EU:n strategioiden ja ohjelmien kehitystä tutkimuksen, teknologian kehittämisen ja innovoinnin aloilla. Komission perustavoite on kahtalainen: se pyrkii yhtäältä säilyttämään johdonmukaisen ja avoimen lähestymistavan mutta toisaalta varmistamaan, että aloitteita varten on tarvittavat keinot ja välineet, jotta niiden erityistavoitteet voidaan saavuttaa kulloisillakin aloilla. Euroopan yleinen haaste on selkeästi määritelty: sen on tuettava tutkimusta ja innovointia kestävän osaamispohjaisen talouden luomiseksi. ERC:n osalta pätee edelleen komission alkuperäinen tavoite ja suunnitelma: huippuluokan pioneeritutkimusta rahoittavan organisaation tulee saavuttaa täysi toimintavalmius, jotta Euroopan tieteellinen huippuosaaminen saadaan käyttöön ja voidaan hyödyntää siten, että tiedeyhteisö itse huolehtii pioneeritutkimuksen linjauksista. ERC:n toiminta on selvästi lähtenyt hyvään käyntiin sen alkuvuosina. Komissio pyrkii nyt hyödyntämään ERC:n alkuvaiheesta saatuja kokemuksia ja esittää tässä tiedonannossa sarjan konkreettisia toimenpiteitä, jotka se voi toteuttaa lyhyellä aikavälillä. Siinä myös yksilöidään keskipitkän tähtäimen haasteita, joihin on puututtava muiden toimielinten kanssa pohdittaessa laajemmassa yhteydessä sitä, miten EU:n välineitä ja EU:n hallinnollista ja rahoitusvalvontaa voitaisiin parhaiten käyttää uusien kestävän kasvun lähteiden tukemiseksi. Tämän pitäisi vakiinnuttaa ERC:n menestystä yhtenä eurooppalaisen tutkimusalueen keskeisimpänä toimijana. Tällöin on otettava huomioon kaksi tärkeää näkökohtaa: i) ERC:n luonne EU:n elimenä ja ii) tieteellisen huippuosaamisen merkitys Euroopalle. ERC:n arviointi: Rahoitusorganisaatio huipputason pioneeritutkimukselle Komissio pani ERC:n rakenteita ja mekanismeja koskevan arvioinnin vireille suhteellisen varhaisessa vaiheessa ERC:n toimintaa ”Ideat”-erityisohjelmassa edellytetyllä tavalla[5], jotta ERC:lle saataisiin sovittua vakaa rakenne mahdollisimman pian. Arvioinnin tavoitteena oli: - analysoida ERC:n rakenteita ja mekanismeja (arviointiperusteina tieteellinen huippuosaaminen, riippumattomuus, tehokkuus ja avoimuus) siten, että tieteellinen neuvosto on arvioinnissa täysimääräisesti mukana; - tarkastella tieteellisen neuvoston jäsenten valintaprosessia ja -perusteita; - tarkastella toimeenpanovirastoon perustuvan rakenteen ja EY:n perustamissopimuksen 171 artiklaan perustuvan rakenteen etuja ja puutteita. Professori Vaira Vike-Freibergan johdolla toiminut kuudesta arvostetusta asiantuntijasta koostunut lautakunta esitti raporttinsa komissiolle 23. heinäkuuta 2009[6]. Komissio kiittää arviointilautakunnan jäseniä heidän määrätietoisesta ja omistautuneesta työstään tässä vaativassa tehtävässä. Lautakunnan tekemä analyysi perustui tiedeyhteisön edustajilta saatuun laajaan palautteeseen. Lautakunta muun muassa kuuli ERC:n tieteellistä neuvostoa ja teki laajan kyselytutkimuksen hakijoiden ja vertaisarvioijien piirissä. Se sai selvityksiä operatiivisesta kokemuksesta, ja komission yksiköt antoivat sille neuvontaa juridisissa ja budjettikysymyksissä. ERC:tä koskeva arviointi vahvistaa, että ERC:n toiminnan kaksi ensimmäistä vuotta ovat kaiken kaikkiaan olleet huomattava menestys. Sen tieteellinen strategia, apurahajärjestelmien rakenne ja vertaisarviointien laatu tunnustetaan laajalti tiedeyhteisön piirissä, mikä käy ilmi arviointia varten tehdyn kyselyn tuloksista. Toiminnan näkökulmasta ERC on kyennyt ilman sisäänajokauttakin suunnittelemaan ja ottamaan käyttöön ”Ideat”-erityisohjelman uudenlaiset täytäntöönpanojärjestelyt, kehittämään nopeasti henkilöstö- ja resurssipohjaa sekä luomaan itsenäisen toimintarakenteen toimeenpanoviraston muodossa. Samaan aikaan se kykeni selviytymään ennakoimattoman suuresta hakemusmäärästä. Arvioinnissa tarkastellaan kumpaankin vaihtoehtoiseen rakenteeseen liittyviä mahdollisuuksia ja riskejä. Siinä tehdään se johtopäätös, että vaikka toimeenpanovirastoon perustuva malli asettaa nykymuodossaan joukon rajoituksia, perustamissopimuksen 171 artiklaan perustuvaan rakenteeseen siirtyminen toisi hankaluuksia ja riskejä muun muassa luomalla mahdollisuuden puuttua poliittisesti ERC:n tieteelliseen itsenäisyyteen. Tämän vuoksi ERC:n rakenteen muuttaminen ei olisi lautakunnan mielestä perusteltua – ei ainakaan ennen kuin on käytetty kaikki mahdollisuudet kehittää toimeenpanovirastosta elin, joka vastaa täysin ERC:n päämääriä. Lautakunta suosittelee riippumattoman arvioinnin tekemistä uudestaan kahden vuoden päästä. Kuten arvioinnissa todetaan, ERC:n rakenteen ja toimintatapojen hiomiseen on kuitenkin edelleen kiinnitettävä tarkasti huomiota, jotta se voisi vakiinnuttaa alkuvaiheen menestystään ja jotta siitä voisi tulla todellinen huipputason pioneeritutkimuksen rahoitusorganisaatio ja Euroopan johtava elin, joka edistää läpimurtotiedettä ja -teknologiaa Euroopan talouksien ja yhteiskuntien luovuuden ylläpitämiseksi. Jotta ERC menestyisi pitkäjänteisesti myös jatkossa, se tarvitsee omistautuneen ja valistuneen johdon ja sen toiminnot on vakiinnutettava nopeasti kaikilla tasoilla. Se tarvitsee myös pioneeritutkimuksen menestyksen edellyttämän joustavuus- ja luottamuskulttuurin. Nämä periaatteet ovat jäljempänä esitettyjen lyhyen ja keskipitkän aikavälin toimenpiteiden taustalla. Kaikki tässä tiedonannossa ehdotetut toimet toteutetaan nykyisissä 7. puiteohjelman rahoituspuitteissa eikä niistä ennakoida uusia rahoitusvaikutuksia. ERC kypsäksi maailman huippuluokan tutkimuksen rahoitusorganisaatioksi Nyt kun ERCEA on saanut itsehallinnon ja ERC:tä koskeva arviointi on saatettu päätökseen, komissiolla on kunnianhimoisia tavoitteita ERC:n toista kehitysvaihetta varten. Tieteellisen neuvoston huolehtiessa tieteellisen strategian määrittelystä ja ERCEAn vastatessa budjetin täytäntöönpanosta komissio toimii ERC:n itsenäisyyden takaajana, minkä lisäksi sillä on poliittinen ja taloudellinen vastuu ”Ideat”-erityisohjelman täytäntöönpanosta, myös tilivelvollisuus. Siksi komissio aikoo käynnistää strategian, jolla on tarkoitus puuttua tavanomaisten uuteen organisaatioon liittyvien lastentautien lisäksi myös ERC:n toiminnan ensimmäisessä vaiheessa yksilöityihin hallinnon heikkouksiin ja rakenteelliseen ongelmiin. Strategialla on seuraavat kaksi tavoitetta: i) Pannaan välittömillä ja lyhyen aikavälin toimenpiteillä täytäntöön ne arviointiin sisältyvät suositukset ja muut tarpeelliset ERC:n toimintatapojen tekniset parannukset, jotka voidaan toteuttaa ERC:n oman toimivallan puitteissa joko komission tai toimeenpanoviraston tasolla; ii) Puututaan keskipitkällä aikavälillä perussäännöistä ja -säännöksistä johtuviin ongelmiin antamalla neuvostolle ja parlamentille ehdotukset rahoitus- ja hallinnointisääntöjen muuttamisesta ja niiden mukauttamisesta pioneeritutkimuksen tarpeisiin. ERC:n on määrä olla ”oppiva organisaatio”, mikä tuotiin julki jo ”Ideat”-erityisohjelmaa koskevassa päätöksessä: ”Toiminnan toteutusta ja hallintoa tarkastellaan ja arvioidaan jatkuvasti, jotta voidaan arvioida saavutuksia sekä muuttaa ja parantaa menettelyjä kokemuksen perusteella.” i) Välittömät ja lyhyen aikavälin toimenpiteet Seuraavat toimet, joiden yhteydessä esitetään myös alustava toteutusaikataulu, kuuluvat komission ja/tai ERCEA:n toimivaltaan. Oikeusperustan selkeyttämiseksi ja lujittamiseksi ne otetaan tarpeen mukaan huomioon ERC:n perustamista koskevaan komission päätökseen[7], ERCEAn perustamista koskevaan komission päätökseen[8] tai delegointipäätöksiin[9] tehtävissä muutoksissa. Tiedehallinnon ja muun hallinnon integrointi Arviointilautakunta totesi, että komissio on ”Ideat”-erityisohjelman mukaisesti toiminut ERC:n itsenäisyyden ja puolueettomuuden takaajana ja kunnioittanut täysin tieteellisen neuvoston itsenäisyyttä ERC:n tieteellisen strategian laatimisessa. Arvioinnissa tuotiin kuitenkin esiin, että ERC:n nykyinen rakenne, jossa tieteellinen vastuu on erotettu rahoitus-/hallinnollisesta vastuusta, aiheuttaa tarpeetonta mutkikkuutta ja toimintarajoituksia. Arviointilautakunta suosittaa tilanteen korjaamista yhdistämällä ERCEAn johtajan ja ERC:n pääsihteerin tehtävät yhdeksi toimeksi. Edellytyksenä on kuitenkin, että toimeen on käytettävissä tunnustettu tutkija, jolla on vahvaa kokemusta hallintotehtävistä. Lautakunta suosittelee myös, että johtajan tulisi raportoida suoraan ja säännöllisesti tutkimuskomissaarille ja että ERCEAn johtokuntaan tulisi lisätä kaksi jäsentä tieteellisestä neuvostosta sekä myös ulkopuolinen tunnustettu tiedemies. Komissio aikoo nykyisen lainsäädännön ja nykyisten määrärahojen puitteissa ryhtyä seuraaviin toimiin, joiden tavoitteena on lähentää tiedehallintoon ja muuhun hallintoon liittyviä näkökohtia toisiinsa sekä yksinkertaistaa ja virtaviivaistaa rakennetta: a) ERCEAn johtajan toimelle luodaan uusi profiili (tunnustettu tutkija, jolla on vahva kokemus hallinto- ja johtotehtävistä). Tieteellinen neuvosto osallistuu valintaprosessiin siten kuin määrätään ERC:tä koskevissa säännöksissä ja määräyksissä sekä toimeenpanovirastojen johtajien nimittämistä koskevissa suuntaviivoissa[10]. Aikataulu: vuoden 2010 toisella neljänneksellä. b) Kun uudelleen profiloitu johtajantoimi on täytetty tieteellisen neuvoston etukäteen antamalla suostumuksella, ERC:n pääsihteerin toimi lopetettaneen sen jälkeen kun toimen nykyisen haltijan toimikausi päättyy. Aikataulu: vuoden 2011 toisella neljänneksellä. c) Harkitaan ERCEAn johtokunnan koostumuksen[11] ja toimintamuotojen muuttamista varmistaen, että komissio voi jatkossakin huolehtia ERCEAn valvontatehtävistä pitämällä hallussaan äänten enemmistön. Aikataulu: vuoden 2010 ensimmäisellä neljänneksellä. d) Kehitetään ja toteutetaan johdonmukainen ja kokonaisvaltainen viestintästrategia, muun muassa yhtenäinen niin ERCEAn kuin tieteellisen neuvostonkin toimintoja esittelevä internetsivusto, joka antaa sidosryhmille selkeän kokonaiskäsityksen ERC:n strategiasta ja käytännön toiminnasta ja raportoi siitä kattavasti. Parempi viestintästrategia myös lisää ERC:n toiminnan avoimuutta ja vähentää eturistiriitojen vaaraa. Aikataulu: vuoden 2010 ensimmäisellä neljänneksellä. Tieteellinen neuvosto ja ERCEAn johtaja kutsutaan tarpeen mukaan keskustelemaan tutkimuskomissaarin kanssa siitä, miten ERC:n tavoitteiden saavuttamisessa on edistytty. Hallinnollisten menettelyjen parantaminen On ilmeistä, että ERC:n rahoitusjärjestelmien laatu ja sitä kautta sen maine riippuu suoraan sen vertaisarvioijien – eli lautakuntien jäsenten ja ulkopuolisten asiantuntijoiden – laadusta ja valmiuksista. Arvioinnissa todetaan, että korkealaatuisten arvioijien osallistuminen ohjelmaan voidaan jatkossa varmistaa vain siten, että heidän nimitys- ja palkkiomenettelyjään yksinkertaistetaan tuntuvasti ja ne tehdään mahdollisimman helppokäyttöisiksi. Siksi ERCEA aikoo yhteisymmärryksessä komission kanssa edetä nykyisen lainsäädännön puitteissa seuraavasti: a) Aletaan kehittää ja toteuttaa kevyempiä ja toimivampia ”ERC-spesifejä” hallintomenettelyjä, joita käytetään keskeisissä asioissa eli vertaisarvioijien (lautakuntien jäsenten ja ulkopuolisten asiantuntijoiden) nimittämisessä ja korvauksissa sekä apurahojen hallinnoinnissa. Aikataulu: vuoden 2009 viimeisellä neljänneksellä. b) Kokeillaan ja otetaan kokeilujen tulosten mukaan käyttöön kevyempiä hyvän tieteellisen käytännön mukaisia tunnistusmenettelyjä asiantuntijoille, jotka käyttävät internetsivustoa ja muuta ammatillista tietoa. Aikataulu: vuoden 2009 viimeisellä neljänneksellä. c) Optimoidaan ja pyritään ottamaan käyttöön tehokkaita asiantuntijoiden nimittämismenettelyjä; nimitetään asiantuntijat mahdollisesti 7. puiteohjelman koko keston ajaksi yksittäisen vuosien sijasta. Aikataulu: vuoden 2010 toisella neljänneksellä. Toimintojen vakiinnuttaminen kaikilla tasoilla ERC:n toiminnot edellyttävät korkeaa ammattiosaamista kaikilla tasoilla. Tämä on otettava huomioon tieteellisen neuvoston jäsenten ja vertaisarvioijien valinnassa sekä siihen liittyvissä muissa hallintotoimissa, muun muassa eturistiriitojen välttämiseksi hankkeiden valinnan ja kansallisten asiantuntijoiden nimeämisen yhteydessä. Nämä toiminnot olisi toteutettava tinkimättä, mutta nykyistä suuremmalla joustavuudella. Arvioinnissa hyväksytään tieteellisen neuvoston jäsenten valinnassa käytetyt perusteet ja menetelmät, ja suositellaan pysyvän valintakomitean perustamista. Siinä myös todetaan, että suurempi avoimuus on tarpeen esimerkiksi tieteellisen neuvoston jäsenten ja vertaisarvioijien valinnassa sekä liittyen tieteellisen neuvoston strategiakeskusteluihin. Komissio ja ERCEA aikovat ryhtyä seuraaviin toimiin varmistaakseen korkean ammatillisen tason ja avoimuuden huolehtien samalla ERC:n toimintojen itsenäisyydestä ja laadusta: a) Selkeytetään ERCEAn ja tieteellisen neuvoston keskinäisiä suhteita ja toimintatapaa ERC:n toiminnassa ja tarvittaessa tarkistetaan ERC:n perustamispäätöstä. Aikataulu: vuoden 2010 toisella neljänneksellä. b) Perustetaan ERC:n tieteellisen neuvoston valintalautakunnan vuonna 2009 antamien suositusten[12] mukaisesti pysyvä riippumaton valintalautakunta, jonka tehtävänä on huolehtia säännöllisesti tieteellisen neuvoston uusien jäsenten nimittämisestä ja joka toimii tieteellistä neuvostoa kuullen ja jo käytössä olevien ja arviointilautakunnan hyväksymien perusteiden ja menetelmien pohjalta. Aikataulu: vuoden 2010 ensimmäisellä neljänneksellä. c) Pyydetään tieteellistä neuvostoa harkitsemaan, tulisiko perustaa alakomitea, jonka tehtävänä olisi laajentaa pohjaa asiantuntijoiden hakemiselle vertaisarviointeja varten. Aikataulu: vuoden 2010 ensimmäisellä neljänneksellä. d) Tutkitaan mahdollisuuksia maksaa tunnustuksena tieteellisen neuvoston jäsenten ja erityisesti puheenjohtajan ja varapuheenjohtajan henkilökohtaisesta panoksesta hyvitys tieteellisen neuvoston täysistuntoihin osallistumisesta[13], ja jatketaan järjestelyä, jossa tieteellisen neuvoston puheenjohtaja ja varapuheenjohtajat saavat 7. puiteohjelmasta rahoitettavan koordinointi- ja tukitoimen muodossa paikallista tukea työlleen. Aikataulu: vuoden 2010 toisella neljänneksellä. e) Pyritään tieteellisen neuvoston kanssa lisäämään ERC:n toimintojen avoimuutta ulkoisiin sidosryhmiin päin muun muassa julkaisemalla käytännesäännöt ja eturistiriitasäännöt sekä tieteellisen neuvoston istuntojen pöytäkirjat. Aikataulu: vuoden 2009 viimeisellä neljänneksellä. f) Perustetaan yhdessä tieteellisen neuvoston kanssa ERCEA:n johtajan alaisuuteen komitea, jonka tehtävänä on antaa neuvoja eturistiriitatilanteissa, petoskysymyksissä ja eettisissä kysymyksissä lainsäädännön ja kansainvälisen hyvän käytännön mukaisesti, jotta ERC:n toiminnot olisivat laatunsa ja tasapuolisuutensa suhteen moitteettomia erityisesti vertaisarviointiprosessissa. Aikataulu: vuoden 2010 toisella neljänneksellä. ii) Keskipitkän aikavälin toimenpiteet Tutkijat ja heidän isäntälaitoksensa ovat nostaneet esiin useita ”Ideat”-erityisohjelman operatiiviseen toteutukseen liittyviä kysymyksiä, jotka osoittavat, että hallinnon tehokkuuteen liittyvillä kysymyksillä on keskeinen merkitys pioneeritutkimushankkeiden toteutuksessa. Myös ERC:n arviointilautakunta katsoo, ettei operatiivista tehokkuutta voida erottaa tiedehallinnosta niin selkeästi kuin ERC:n nykyinen malli antaisi olettaa. Hallinnon tehokkuuteen liittyvät kysymykset on pyrittävä ratkaisemaan, mutta arvioinnissa tunnustetaan kuitenkin, että ERC:n ongelmat ovat monilta osin EU-järjestelmän yleiseen sääntely-ympäristöön ja siitä johtuvaan ”valvontakulttuuriin” juurtuneita. Arvioinnissa tuodaan esille tarve siirtyä sopimuspohjaisesta avustusten maksamisesta kiinteämääräisiin kertamaksuihin. Siinä katsotaan, että varainhoitoasetuksen ja siihen liittyvien valvontaprosessien taustalla olevaa ajattelutapaa pitäisi tarkastella uudelleen ja omaksua luottamuspohjainen lähestymistapa, huolehtimalla kuitenkin siitä, että käytössä on tiukat seuraamukset rikkeisiin syyllistyneille. Osaa näistä ongelmista ei ehkä voida ratkaista nykyisissä puitteissa, vaan ne saattavat vaatia pitemmän aikavälin toimia tai muutoksia. Varainhoitoasetuksen tuleva kolmivuotistarkastelu tarjoaa tilaisuuden pohtia näitä kysymyksiä, koska asetuksen laajaan soveltamisalaan kuuluu rahoitusoperaatioiden lisäksi myös toimenpanovirastojen toimintakehys. Tutkimusstrategioiden näkökulmasta keskeisenä tavoitteena on määrittää tarkasti, millaisia ja miten laajoja muutoksia tulisi tehdä tutkimuksen, teknologian kehittämisen ja innovoinnin (erityisesti pioneeritutkimuksen) tueksi niin, että voidaan tukea korkeaa luovuustasoa ilman kohtuutonta taloudellista riskiä. Eturintaman tutkimukseen vääjäämättä liittyvien riskien ja EU:n taloudellisten etujen suojelun (varainhoitoasetuksen) välillä on löydettävä sopiva tasapaino. Varainhoitoasetuksen tuleva tarkistus antaa komissiolle tilaisuuden arvioida tilannetta, tehdä johtopäätökset ja laatia mahdollisia keinoja korjata puutteet, jotka hankaloittavat tutkimuksen, teknologian kehittämisen ja innovoinnin ja erityisesti pioneeritutkimuksen hallintoa ja rahoitusta. Yksinkertaistamiseen ja parempaan hallintoon pyrkiessään komission tavoitteena on omaksua tutkimusrahoituksen hallinnointiin lähestymistapa, jossa pioneeritutkimukselle myönnettävä rahoitus katsotaan investoinniksi korkealaatuisiin tutkijoihin. Tätä pidetään hyvänä käytäntönä kaikissa menestyksekkäissä tutkimusjärjestelmissä kautta maailman. Nämä kysymykset tulisi nähdä laajemmassa yhteydessä pohdittaessa sitä, miten EU:n tulevia rahoitus- ja hallintopuitteita voitaisiin parhaiten käyttää uusia kestävän kasvun lähteitä tukevien strategioiden edistämiseen. Päätelmät ja jatkotoimet Onnistuneen alkuvaiheen jälkeen ERC voi nyt siirtyä luottavaisesti toimintansa toiseen vaiheeseen. Ensivaiheen kokemukset viittaavat siihen, että ERC:stä on tulossa tärkeä ja vakiintunut toimija Euroopan tutkimuskentällä. Täyden toimintavalmiutensa saavuttaakseen se tarvitsee myös muiden toimielinten ja sidosryhmien tuen. Testatessaan uusia tapoja toteuttaa tutkimusta EU:n kontekstissa ERC monessa mielessä edistää laajempaa oppimis- ja muutosprosessia ja toimii todellisena muutosvoimana eurooppalaisella tutkimusalueella. Oppimisprosessiin osallistuu sidosryhmiä koko tutkimusyhteisöstä, ja se liittyy tieteellisen neuvoston ja ERCEAn välisten toimintamuotojen kehittämiseen, pioneeritutkimuksen vertaisarviointiprosesseihin ja EU:n ja kansallisten rahoitustoimintojen välisiin uusiin vuorovaikutuksiin. Jotta komission ehdottaman strategian ja toimenpiteiden tavoitteet saavutettaisiin, sidosryhmien tukea ja osallistumista tarvitaan myös tässä seuraavassa vaiheessa. Tässä tiedonannossa esitetään sarja toimenpiteitä, jotka tukevat Euroopan ERC:lle asettamia tavoitteita. Siinä otetaan huomioon arviointilautakunnan suositukset ja komission oma arvio tähänastisista kokemuksista. Komissio ja ERCEA ryhtyvät oman toimivaltansa pohjalta välittömästi toimiin parantaakseen ERC:n hallintoa ja hallinnollista joustavuutta nykyisen lainsäädännön puitteissa. Komissio työskentelee myös aktiivisesti muiden sidosryhmien, muun muassa tieteellisen neuvoston kanssa, jotta niiden osalta voidaan varmistaa jatkuva tuki sekä samalla huolehtia niiden omalla vastuulla olevien toimintojen tehostamisesta ja ammattimaistamisesta. Komissio keskustelee varainhoitoasetuksen tarkistuksen yhteydessä Euroopan parlamentin ja neuvoston kanssa laajemmin ja perusteellisesti tutkimuksen ja teknologian kehittämisen sääntelykehyksestä. Tavoitteena on varmistaa, että tutkimustoimintaan luontaisesti liittyvien riskien ja EU:n varojen tehokkaan käytön välillä löydetään sopiva tasapaino ja että voidaan tarjota soveltuvia rakenteita ja mekanismeja ulkoistettua tutkimushallintoa varten. Yleisenä päämääränä on käyttää EU:n rahoitus- ja hallintopuitteita parhaalla mahdollisella tavalla edistämään strategioita, jotka tukevat uusia kestävän kasvun lähteitä. [1] EUVL L 412, 30.12.2006, s. 1. [2] ERC:n toimeenpanovirastoa johtavat komission nimeämät johtaja ja johtokunta. [3] EUVL L 57, 24.2.2007, s. 14. [4] Päätös N:o 2008/37/EY (EUVL L 9, 12.1.2008, s.15). [5] KOM(2008) 526 lopullinen. [6] Arviointilautakunnan raportti sekä lisätietoja arvioinnin lähtökohdista ja menetelmästä on ERC:n internetsivuilla: http://erc.europa.eu/index.cfm?fuseaction=page.display&topicID=158 [7] Päätös N:o 2007/134/EY (EUVL L 57, 24.2.2007, s.14). [8] Päätös N:o 2008/37/EY (EUVL L 9, 12.1.2008, s.15). [9] K(2008) 5694 lopullinen (ei julkaistu). [10] SEC(2009) 27. [11] K(2008) 5132 (ei julkaistu). ERCEAn johtokunta koostuu tällä hetkellä kolmesta komission virkamiehestä, kahdesta tutkijasta sekä ERC:n pääsihteeristä, jolla on tarkkailijan asema. [12] ERC:n tieteellisen neuvoston valintalautakunta, loppuraportti 19.1.2009, http://erc.europa.eu/pdf/ERC_Id_Final_Report_2009-01-19.pdf [13] Samoin kuin Euroopan innovaatio- ja teknologiainstituutissa, asetus N:o EY/294/2008 (EUVL L 97, 9.4.2008. s. 1)